Source: http://scripta.kotus.fi/visk/sisallys.php?p=740
Timestamp: 2020-05-28 16:06:25+00:00

Document:
VISK - § 740 Mitä kvanttoripronominit ovat?
SISÄLLYS > RAKENNE > Pronominit ja muut pro-sanat > Kvanttoripronominit > Yleistä > § 740 Mitä kvanttoripronominit ovat?
Kvanttoripronominit kvantifioivat eli ilmaisevat jotakin tarkoitetun joukon suuruudesta suhteessa ilmauksen potentiaaliseen viittausalaan. Esimerkiksi ilmaus kaikki puut tarkoittaa puheena olevaa puujoukkoa kokonaisuudessaan, muutama puu yhtä suurempaa mutta ei kovin suurta puumäärää ja moni puu suhteellisen suurta osaa puista. Useimmat kvanttoripronominit ovat samalla indefiniittisiä, eivät kuitenkaan ’kaikki’-merkityksiset eli universaaliset kvanttoripronominit.
Kvanttoripronominien alaryhmät esitellään asetelmassa 124. Useimmissa ryhmissä on pronomineja, joista käy ilmi, millaista joukkoa kvantifiointi koskee. Pronomini molemmat ja kumpi-vartalon sisältävät pronominit rajaavat kvantifioinnin kahden jäsenen joukkoihin. Muut saman ryhmän pronominit, esim. jokainen, implikoivat että joukko on kahta suurempi. Ku(ka)-vartalon sisältävät pronominit kuten (ei) kukaan rajaavat puheen ihmisiin, samoin osittain joku (» § 748).
Asetelma 124: Kvanttoripronominien ryhmät
Indefiniittiset jompikumpi joku, jokin » § 746
Universaaliset kumpikin, molemmat jokainen, kaikki, kukin » § 750
Kieltohakuiset kumpikaan kukaan, mikään » § 757
Samantekevyyden pronominit kumpi tahansa kuka tahansa, mikä vain » § 759
Lukumäärän pronominit – jokunen, muutama;harva, moni, useampi » § 762
Vasemmalla kahden jäsenen joukkoa edellyttävät pronominit, oikealla esimerkkejä muista.
Kvanttoripronomineja on kuvattu logiikan universaalisen ja eksistentiaalisen kvantifikaation käsitteillä. Eksistentiaalista kvantifikaatiota ’on ainakin yksi johon sanottu pätee’ vastaavat indefiniittiset pronominit joku, jokin, eräs, yksi ja jompikumpi. Universaalista kvantifikaatiota ’sanottu pätee koko joukkoon’ vastaavat universaaliset kvanttoripronominit jokainen, kaikki, joka, kukin, kumpikin ja molemmat. Kieltohakuiset pronominit kukaan, mikään, yksikään ja kumpikaan ilmaisevat kieltolauseessa, että kielto pätee koko tarkoitejoukkoon. Tällöin universaalisen ja eksistentiaalisen ero kumoutuu: ’kaikkiin pätee, että sanottu ei päde’ on sama kuin ’ei ole sellaista, johon sanottu pätee’:
Indefiniittinen Kieltohakuinen Universaalinen
Kai joku suostuu. Jospa kukaan ei suostu. Kai jokainen suostuu.
Tässä on jotakin uutta. Tässä ei ole mitään uutta. Tässä on kaikki uutta.
Jompikumpi näistä kelpaa. Kumpikaan näistä ei kelpaa. Kumpikin näistä kelpaa.
Samantekevyyden pronomineilla, jotka koostuvat pro-sanasta ja tahansa-, hyvänsä‑tyyppisestä osasta, on sekä universaalisten että eksistentiaalisten kvanttorien merkitysominaisuuksia. Lukumäärän kvanttoripronominit ilmaisevat summittaista tai suhteellista määrää; niistä monet ovat lähellä numeraaleja ja adjektiiveja.
Kvanttoripronominien määritteitä ovat pronomineihin kaikki, koko ja jokainen liittyvät asteen ja likimäärän ilmaukset, esim. aivan kaikki, melkein jokainen, ja adjektiivimaisten usea- ja harva-sanojen määritteet kuten aika ja varsin. Muuten pronominit eivät saa määritteitä.

References: § 740
 § 740
 § 748
 § 746
 § 750
 § 757
 § 759
 § 762